হঠাৎ করেই ২০১৪ সালের ১৪ ফেব্রুয়ারি ভালোবাসা দিবসে রাজধানীর কেন্দ্রীয় শহীদ মিনারে পলাশ গাছটি লাগানো হয়। শহীদ আলতাফ মাহমুদের কন্যা শাওন মাহমুদ এ প্রসঙ্গে বাংলা ট্রিবিউনকে বলেন, ‘তখন ভালোবাসা দিবসে সবুজপাতা নামক একটি সংগঠনের কর্মশালা ছিল। তারা এই দিবসে সবাইকে গাছ উপহার দেবেন। তখন ওদের আমি বলি, তোমরা যদি ভালোবাসা দিবসে প্রিয়জনকে গাছই দাও, তাহলে বাবার নামে সবাইকে পলাশ গাছ দাও, যেটি তিন শ’ বছর বাঁচে সেরকম একটি গাছ লাগানোর ব্যবস্থা করো। তখন সবুজপাতার সংগঠক সাংবাদিক সাহেদ আলম আমাকে নিয়ে ঢাকা বিশ্ববিদ্যালয়ের ভিসি আ আ ম স আরেফিন সিদ্দিক স্যারের বাসায় যান, কারণ জায়গাটা ঢাকা বিশ্ববিদ্যালয়ের আওতাধীন। ভিসি স্যার আমাদের কথা শুনেই অনুমতি দিলেন, জায়গাটার কথাও বলে দিলেন সংশ্লিষ্টদের।’